Familie op plaas in KwaZulu-Natal leef in vrees na onwettige grondbesetting | SAUK.co.za - Nuus.info
Leon Ackerman, die eienaar van die plaas, sê hy moes voorheen 'n beskermingsbevel teen die betrokke raadslid kry. Ackerman sê hy wil nie die raadslid se naam bekend maak nie, omdat dit moontlik tot nog meer vergelding kan lei.
Ackerman woon saam met sy vrou en ander familielede op die plaas. Hy sê die raadslid sweep gedurig die gemeenskap teen hom op deur te sê dat die Ackermans die gemeenskap se vee steel.
Die veediefstaleenheid van Glencoe het Maandag onmiddellik opgetree en 'n dossier geopen. Van die vee is teruggekry en nege mense is in hegtenis geneem.
Verlede Maandag het Ackerman se seun, Jonathan, gehoor daar is 'n pratery op 'n megafoon en 'n samedromming van mense en het gaan ondersoek instel.
'n Groot groep mense, bewapen met pangas en vuurwapens, was in voertuie op pad na die plaas.
Jonathan het sy vrou, suster en dié se babameisie na veiligheid geneem en hulp ontbied. Kort hierna het die skare mense saam met die raadslid by die Ackermans se opstal opgedaag.
Ackerman sê twee plaaswerkers is geïntimideer en gedreig en van die aanvallers het aan hulle gesê hulle sal aan die brand gesteek word.
Hy sê ook net twee polisiebeamptes van Dannhauser se polisiekantoor het op die toneel opgedaag en het niks gedoen om die plundery te stop nie.
Die skare het die plaas glo bestorm en 51 bokke en skape gegryp en weggesleep, van die betreders het die vrugtebome op die plaas gestroop, hoenders gesteel en Ackerman se gereedskap in sy werkswinkel gevat.
Selfs van die wasgoed wat op die wasgoedlyn gehang het, is weg. Ackerman sê van die wasgoed wat die plunderaars nie gesteel het nie is met menslike ontlasting besmeer.
Volgens hom wou die plaaslike polisie aanvanklik nie 'n dossier oor die diefstal en aanval open nie. Vrydag is 'n dossier wel oor die voorval geopen.
Die Ackermans sê hulle het gehoor die mense wat vir die veediefstal in hegtenis geneem is, se familielede was glo woedend oor die inhegtenisnemings en het gesê hulle sal die raadslid laat vermoor omdat hy die opdrag gegee het dat die mense die vee moet vat.
Die raadslid het volgens 'n ingeligte toe die provinsiale polisiekommissaris genader om in te gryp.
Die kommissaris het hierna opdrag gegee dat die vermeende veediewe vrygelaat word.
Vrydag is aan die gesin gesê die gemeenskap sal 'n petisie teken om hulle te laat onteien en die grond te verlaat. Hulle sal sewe dae hê om die plaas te ontruim.
Leon sê hy weet nie of daar wel 'n petisie is en of dit net gesê word om die familie te intimideer nie.
Sharon Ackerman sê in 'n e-pos die mense het aan die familie gesê die polisie het goedkeuring vir die petisie verleen en dat die ANC in Pietermaritzburg dit "wettig" sal maak.
Lt.kol. Thulani Zwane, polisiewoordvoerder vir die gebied, het die voorval bevestig en sê 'n saak van veediefstal word ondersoek. Hy het nie kommentaar gelewer oor die bewerings teen die provinsiale polisiekommissaris nie, maar sê die polisie is altyd waaksaam om teen onwettige grondbesettings op te tree.
Lourie Bosman van die VF Plus sê die party het die week ingegryp en gereël dat die plaaslike veiligheidsnetwerke van boere gereed is om die Ackermans te help indien dit nodig sou wees.